‘Droom word waar’ vir SnotkopSnotkop (Foto: Maroela Media) Die Afrikaanse sanger en kletsrymer Snotkop sê hy is “stomgeslaan” oor die nuus dat sy jongste album pas trippel-gouestatus behaal het. Tania Fourie van Select Musiek, die sanger se platemaatskappy, het dié nuus aan Maroela Media bevestig. 45 000 eksemplare van Snotkop se album, wat HKGK (Hier kom groot konsternasie) heet, het van die rakke gevlieg sedert die album ŉ jaar gelede uitgereik is. “Ek het vandag dié nuus ontvang wat my stomgeslaan het. Dis effe unreal. Ek wil hê elkeen wat ŉ album gaan koop het met hul sakgeld of hard verdiende rande en my shows en musiek ondersteun moet weet julle maak ŉ droom waar wat ŉ klein laaitie gedroom het op ŉ dag in sy kamer sonder die wete dat dit eendag sal waar word,” het die sanger op Facebook geskryf. Hy sê dié mylpaal is ŉ bewys dat drome wel waar word. Die sanger het aanhangers aanbeveel om nooit op te hou droom nie. “As jy wil droom – droom groot en hou aan baklei vir dit, want anything can happen.” Die sanger het vroeër aan Maroela Media gesê dié album gaan sorg vir “groot konsternasie”. “As jy dié CD gaan speel, gaan jy definitief groot partytjie hou. Die lewe is heeltemal te kort om ernstig te wees. Jy moenie jouself te ernstig opneem nie. Ek is ŉ positiewe mens en kyk altyd na die goeie in die lewe. Die album is pret van begin tot einde.” Snotkop was onlangs in die Afrikaans is Groot-konsertreeks in Pretoria te sien. Die sanger is ook in die Super Sokkie-konsert wat op 31 Desember by Carnival City plaasvind te sien.